SL
C 156/38
Uradni list Evropske unije
3.5.2023
Razlogi Ker specifikacija proizvoda doslej ni vsebovala pravil glede dokazila o poreklu, se zdi primerno v točko 4.4 specifikacije proizvoda (Dokazilo o poreklu) vključiti informacije o sledljivosti proizvoda.
Ta sedaj vsebuje določbe za zagotavljanje sledljivosti.
Hkrati je del besedila prenesen iz prvotne točke 5(h) (Označevanje) v točko 4.4.
Nadaljnji prenos uporabljenega mleka iz ene odobrene planinske sirarne v drugo znotraj opredeljenega območja bo v prihodnje dovoljen, saj glede na sedanje stanje tehnologije to ne vpliva več na kakovost ZOP „Vorarlberger Alpkäse“, njena proizvodnja pa je zagotovljena.
To je bilo potrebno, ker je glede na izjemno intenzivno delo ter s tem povezano negotovost ohranjanja proizvodnje planinskega sira na naših planinah vse težje najti ustrezno osebje.
Količina prenesenega mleka mora biti dokumentirana.
3.
Geografsko območje
Točka 5(c) specifikacije proizvoda: „Območja, ki zajemajo planine in planinske pašnike v avstrijski zvezni deželi Predarlski.
Uradno priznane planšarije ležijo na nadmorski višini med 1 000 m in 1 800 m in delujejo samo v poletnih mesecih v okviru planinske tranzimanse.“ in dodatno predloženi zemljevid Avstrije sta spremenjena tako:
4.3
Geografsko območje
„Proizvod ‚Vorarlberger Alpkäse‘ se proizvaja v zvezni deželi Predarlski na nadmorski višini med 1 000 m in 1 800 m.
Uradno priznane planšarije delujejo samo v poletnih mesecih v okviru planinske tranzimanse.“
Zemljevid nadmorskih višin razmejenega geografskega območja: Razlogi Besedilo je skrajšano.
Zahteva v specifikaciji proizvoda glede uradno priznanih planšarij je opredeljena v točki 4.5 (Metoda proizvodnje) (zlasti točka 4.5.1 (Surovina – mleko)).
Dodan je tudi nov zemljevid razmejenega geografskega območja.
Zemljevid sedaj vsebuje informacije o nadmorski višini.
Razmejitev geografskega območja se s tem ne spreminja.
4.
Metoda proizvodnje
Prvotno besedilo točke 5(e) (Metoda proizvodnje) specifikacije proizvoda je bilo oblikovano natančneje ter razdeljeno v točke 4.5.1 (Surovina – mleko), 4.5.2 (Proizvodnja) in 4.5.3 (Strokovno znanje – poznavanje proizvodnje).
Točka 5(e) specifikacije proizvoda: „Surovo brezsilažno mleko, ki je primerno za proizvodnjo trdega sira, pridobljenega na planinah iz uradno nadzorovanih kravjih čred, ki ni toplotno obdelano, pasterizirano ali sterilizirano s centrifugiranjem, je predelano na kraju samem brez prevoza ali neposrednega shranjevanja.
Mleko, pridobljeno zvečer, se nemudoma prenese v manjše vsebnike (lesene posode ali sode za mleko), da se lahko izloči smetana.
Naslednji dan se smetana (planinsko maslo) ročno posname, da se doseže želena vsebnost maščobe v proizvodu.
To zorjeno in posneto mleko se nato v planinskih (bakrenih) grelcih pomeša s polnomastnim mlekom, pridobljenim zjutraj, kulturami mlečnokislinskih bakterij in planinskimi sirili.
Sirnina se nato odstrani ročno s sirnimi krpami in brez strojev.
Sirnina se segreje na temperaturo od 51,5 °C do 52,5 °C, stisne in redno obdela s slanico, da nastane dobra skorja.
Proizvodnja sira poteka samo med poletno pašo goveda (ki se prehranjuje samo s pašo na planinskih pašnikih).
Ker je obdobje planinske paše kratko (trije do štirje meseci), je proizvod na voljo samo sezonsko in v omejenih količinah.
Dodajanje mleka iz dolinskih kmetij v kakršni koli obliki je prepovedano.
Glede živinoreje, zdravja živali ter higiene kmetij in osebja veljajo nacionalna pravila.
Kakovost se zagotavlja z inšpekcijskimi pregledi ter usposabljanjem osebja in usposabljanjem o higieni.“